Jonas het Vrydag getuig dat ’n Gupta-broer vir hom gesê het hulle “beheer alles”, insluitende die NVG, die Valke en nasionale intelligensie.
Justice Bakamela, aanklaer, wou ’n veel langer uitstel gehad het vir verdere ondersoek en sodat aanklaers die Dubaise en Indiese owerhede kan vra om met die ondersoeke te help. Die aanklaers verlang inligting oor die Guptas en hul medewerkers se bankstate en finansiële transaksies. Hulle wil ook hê dat die polisie in Dubai en Indië namens hulle verklarings afneem by getuies.
“Die saak is ’n gemors. Daar was nie behoorlike samewerking tussen aanklaers en die Valke nie – en al wat hulle doen is om mekaar te blameer. Al die forensiese werk is uitgekontrakteer aan private firmas,” sê iemand ná aan die ondersoek. Dit is glo omdat die Valke nie oor die kundigheid beskik om die forensiese werk self te doen nie.
Van die beskuldigdes het aansoek gedoen om die bewaringsbevele oor hul bates op te hef, net soos die hof vroeër die Guptas se bates terugbesorg het.
Die hof het in die vorige skermutselinge oor die bewaringsbevele skerp kritiek gehad oor die staat se saak en het onder meer bevind die aanklaers is deurmekaar oor bankrekeninge.
Volgens die hof kon die staat nie bewys na watter rekeninge by die Bank of Baroda (BoB) geld gevloei het nie.